अज़ुदुद-दौला ने बग़दाद का बहुत विकास किया। नहरें खुदवाई, दजला पर पुल बनवाया, शीराज़ में सिंचाई के लिए उसने एक बहुत बडा़ बाँध बनाया, जो 'अमीर बाँध' के नाम से अब तक मौजूद है। उसका एक और बडा़ कारनामा बग़दाद में एक विशाल अस्‍पताल स्‍थापित करना है। जनता के लिए अस्‍पताल खोलने की परम्‍परा हालॉंकि उमवी ख़लीफ़ा वलीद के काल से ही प्रांरभ हो चुकी थी, लेकिन अज़ुदुद-दौला का अस्‍पताल विशेष रूप से उल्‍लेखनीय था। यह अस्‍पताल दजला के किनारे एक विशाल भवन में था। यह इतना बडा़ था कि सारी दुनिया में कोई अस्‍पताल इसका मुक़ाबला नहीं कर सकता था। इसमें 24 चिकित्‍सक नियुक्‍त थे। जर्राह यानी ऑपरेशन करने वाले, कहाल यानी ऑंखों का इलाज करने वाले डॉक्‍टर और मरहम पट्टी करने वाले कर्मचारी इसके अतिरिक्‍त थे। इस अस्‍पताल के खर्च का अनुमान इससे लगाया जा सकता है कि इसके लिए साढे़ सात लाख रुपये सालाना की जागीर दे दी गई थी। यह अस्‍पताल (371 हि./981 ई. से 656 हि./1258 ई.) ढाई सौ साल से अधिक अर्से तक क़ायम रहा।